Лічу, што недахоп у гэтым прадукце толькі адзін: ён патрабуе тлумачальнай работы па выкарыстанні сярод настаўнікаў, дырэктараў, бацькоў, бо рэальна пераўзыходзіць тыя распрацоўкі, што былі раней і прадстаўлены на рынку зараз. Практыка паказвае, што на працягу 10 хвілін размовы ў любой аўдыторыі праграма паспяхова асвойваецца. І гэтую тлумачальную работу мы плануем праводзіць праз семінары, праз спецыялізаваныя сайты, праз сродкі масавай інфармацыі. У БДПУ імя Максіма Танка плануецца правесці вэбінар па азнаямленні студэнтаў і педагогаў з мультымедыйнай бібліятэкай, а таксама пазнаёміць з прадуктам педагогаў у рэгіянальных інстытутах развіцця адукацыі. Безумоўна, мы разумеем, што сіла інерцыі і звычкі, што склаліся, не дазволяць у адзін момант адмовіцца ад папяровых падручнікаў. Па розных ацэнках, каля 80 працэнтаў бацькоў станоўча прымаюць навінку, але лічаць, што ўсё ж некаторы час варта было б захаваць і традыцыйныя дапаможнікі паралельна з электроннымі.